**HOTĂRÂRE**

**pentru modificarea şi completarea titlului VII “Taxa pe valoarea adăugată” din Normele metodologice de aplicare a Legii nr. 227/2015 privind Codul fiscal, aprobate prin Hotărârea Guvernului nr. 1/2016**

În temeiul art. 108 din Constituţia României, republicată, al art. 316 alin. (9) şi alin. (11) lit. h) din Legea nr. 227/2015 privind Codul fiscal, cu modificările şi completările ulterioare,

**Guvernul României** adoptă prezenta hotărâre.

**Art. I. - Titlul VII “Taxa pe valoarea adăugată” din Normele metodologice de aplicare a Legii nr. 227/2015 privind Codul fiscal, aprobate prin Hotărârea Guvernului nr. 1/2016, publicată în Monitorul Oficial al României, Partea I, nr. 22 din 13 ianuarie 2016, cu modificările și completările ulterioare, se modifică şi se completează după cum urmează:**

1. **La punctul 86 alineatul (2), literele e) și h) se modifică și vor avea următorul cuprins:**

„e) pietrele preţioase, indiferent dacă sunt sau nu tăiate, sparte în lungul fibrei, gradate sau şlefuite, însă nu montate sau fixate, ce pot fi utilizate pentru producerea de bijuterii clasice şi fantezie, obiecte de aurărie şi argintărie şi similare;

…………………………………………………………………………………………………………

h) obiectele vechi care sunt executate din metale prețioase sau și cu pietre prețioase, cum ar fi bijuteriile (clasice și fantezie), obiectele de aurărie și argintărie și toate celelalte obiecte vechi, inclusiv uneltele, integral sau parțial formate din aur, argint, platină, pietre prețioase, indiferent de gradul de puritate a metalelor și pietrelor prețioase, dacă aceste obiecte nu mai sunt apte să îndeplinească funcționalitatea lor inițială și nu au păstrat decât funcționalitățile inerente acestor metale și pietre.”

**2. La punctul 86, după alineatul (2) se introduce un nou alineat, alineatul (21), cu următorul cuprins:**

„(21) În aplicarea prevederilor alin. (2) lit. h), pentru a detemina dacă un obiect care conține metale prețioase sau pietre prețioase a avut o altă funcționalitate decât cea inerentă materialelor din care este compus, dacă a păstrat această funcționalitate și dacă poate fi reutilizat, în aceeași stare sau după reparații trebuie avute în vedere toate circumstanțele obiective în care a avut loc revânzarea. În acest sens, pot fi luate în considerare elemente precum: prezentarea obiectelor, metoda de evaluare a valorii respectivelor obiecte și metoda de facturare, respectiv în vrac (brut/greutate) sau per unitate.

**3. La punctul 88, după alineatul (19), se introduc trei alineate noi, alineatele (20) - (22), cu următorul cuprins:**

“(20) În aplicarea art. 316 alin. (9) și (12) din Codul fiscal, criteriile pentru evaluarea riscului fiscal în cazul persoanelor impozabile, societăți cu sediul activităţii economice în România, înfiinţate în baza Legii societăţilor nr. 31/1990, republicată, cu modificările şi completările ulterioare, care solicită înregistrarea în scopuri de TVA potrivit art. 316 alin. (1) lit. a) şi c) din Codul fiscal, precum și al persoanelor impozabile care solicită înregistrarea în scopuri de TVA potrivit art. 316 alin. (12) lit. e) din Codul fiscal și cărora le-a fost anulată înregistrarea în scopuri de TVA potrivit art. 316 alin. (11) lit. h) din Codul fiscal în baza procedurii de evaluare a intenţiei şi capacităţii de a desfăşura activităţi economice în sfera de aplicare a TVA, sunt prevăzute în anexa nr. 5.

(21) Pe baza criteriilor prevăzute în anexa nr. 5, prin ordin al președintelui ANAF se poate stabili o procedură simplificată de evaluare a riscului fiscal, în vederea înregistrării în scopuri de TVA.

(22) În aplicarea art. 316 alin. (11) lit. h) și alin. (12) din Codul fiscal, criteriile pentru evaluarea riscului fiscal în cazul anulării înregistrării în scopuri de TVA potrivit art. 316 alin. (11) lit. h) din Codul fiscal, precum şi pentru evaluarea riscului fiscal în cazul persoanelor impozabile, societăți cu sediul activităţii economice în România, înfiinţate în baza Legii societăţilor nr. 31/1990, care solicită înregistrarea în scopuri de TVA potrivit art. 316 alin. (12) lit. e) din Codul fiscal și cărora le-a fost anulată înregistrarea în scopuri de TVA potrivit art. 316 alin. (11) lit. h) din Codul fiscal în baza procedurii de evaluare a riscului fiscal, sunt prevăzute în anexa nr. 6.”

**4. După anexa nr. 4 se introduc 2 anexe noi, anexele nr. 5 și 6, având cuprinsul din anexele nr. 1 și 2 la prezenta hotărâre.**

**Art. II. – Cererile de înregistrare în scopuri de TVA** **potrivit art. 316 alin. (1) lit. a) şi c) și** **alin. (12) lit. e) din Codul fiscal, depuse și nesoluționate până la data intrării în vigoare a prezentei hotărâri, se soluționează pe baza criteriilor prevăzute la art. I pct. 3 și 4.**

**PRIM-MINISTRU,**

**Ludovic ORBAN**